Document ID: 32008R0868

KOMISIJOS REGLAMENTAS (EB) Nr. 868/2008
2008 m. rugsėjo 3 d.
dėl ūkio pelno ataskaitos formos, naudojamos privačių ūkių pajamoms nustatyti ir jų ekonominei veiklai analizuoti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1965 m. birželio 15 d. Tarybos reglamentą Nr. 79/65/EEB, sukuriantį žemės ūkio valdų pajamų ir ūkinės veiklos apskaitos duomenų rinkimo tinklą Europos ekonominėje bendrijoje (1), ypač į jo 6 straipsnio 2 dalį, 7 straipsnio 3 dalį ir 12 straipsnio 2 dalį,
kadangi:
(1)
Reglamento Nr. 79/65/EEB 7 straipsnyje nurodytų apskaitos duomenų, sukauptų naudojantis ūkio ataskaita, parengta tikslioms privačių ūkių pajamoms nustatyti, tipas, apibrėžimai ir pateikimas turėtų būti identiški, nepriklausomai nuo tiriamų ūkių charakteristikų. Siekiant supaprastinimo ir kad duomenys būtų lengviau suprantami, reikėtų taip pat nustatyti, kad į tą individualią ataskaitą būtų įtraukti papildomi duomenys, būtini specifiniams žemės ūkių, atrinktų pagal minėto reglamento 11 straipsnį, ekonominės veiklos analizės poreikiams. Tokiu atveju ūkio pelno ataskaita turi būti laikoma taip pat individualia ataskaita, nurodyta 12 straipsnio 1 dalyje.
(2)
1977 m. rugsėjo 23 d. Komisijos reglamentu (EEB) Nr. 2237/77 dėl ūkio pelno ataskaitos formos, naudojamos privačių ūkių pajamoms nustatyti (2), nustatytos apskaitos duomenų rinkimo taisyklės.
(3)
Remiantis ūkio pelno ataskaita kaupiant duomenis reikia atsižvelgti į patirtį, įgytą sukūrus tinklą, bei į bendros žemės ūkio politikos raidą, o taip pat tie duomenys turi atitikti apibrėžtis, pateikiamas susijusiuose reglamentuose, ypač 1991 m. birželio 24 d. Tarybos reglamente (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (3), 2003 m. rugsėjo 29 d. Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrą žemės ūkio politiką taisykles ir nustatančiame tam tikras paramos schemas ūkininkams (4), 2005 m. rugsėjo 20 d. Tarybos reglamente (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (5), 2006 m. liepos 11 d. Tarybos reglamente (EB) Nr. 1083/2006, nustatančiame bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo bei panaikinančiame Reglamentą (EB) Nr. 1260/1999 (6) dėl zonų, kuriose gali būti skiriama struktūrinių fondų pagalba, ir 2007 m. spalio 22 d. Tarybos reglamente (EB) Nr. 1234/2007, nustatančiame bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (7).
(4)
Todėl reikėtų Reglamentą (EEB) Nr. 2237/77 priderinti, atsižvelgiant į bendrosios žemės ūkio politikos, analizei reikalingų duomenų pobūdžio ir informacijos perdavimo metodų pokyčius, įvykusius nuo to reglamento priėmimo. Siekiant aiškumo ir racionalumo, tikslinga minėtą reglamentą pakeisti.
(5)
Tinkamai užpildytos ūkio pelno ataskaitos turi būti pateiktos Komisijai per kiekvienos valstybės narės pagal Reglamento Nr. 79/65/EEB 6 straipsnį paskirtą ryšių palaikymo agentūrą. Tuo tikslu reikėtų nustatyti, kad ryšių palaikymo agentūra atitinkamus duomenis Komisijai galėtų teikti tiesiogiai per Komisijos įdiegtą kompiuterinę sistemą ir nustatyti, kad sistema sudarytų sąlygas reikalingus duomenis perduoti elektroniniu būdu naudojantis formomis, kurias ryšių palaikymo agentūra pateiktų naudodamasi minėta sistema. Taip pat reikia numatyti, kad Komisija, pasitelkdama Bendrijos ūkių apskaitos duomenų tinklo komitetą, informuotų valstybes nares apie bendrąsias kompiuterinės sistemos įdiegimo sąlygas.
(6)
Šiame reglamente numatytos priemonės atitinka Bendrijos ūkių apskaitos duomenų tinklo komiteto nuomonę,
PRIĖMĖ ŠĮ REGLAMENTĄ:
1 straipsnis
Ūkio pelno ataskaitos ir apskaitos duomenys
1. Laikantis Reglamento Nr. 79/65/EEB II ir III antraštinių dalių privačių ūkių pajamoms nustatyti ir jų ekonominei veiklai analizuoti reikalingų apskaitos duomenų pobūdis ir forma yra nustatyti šio reglamento I priede.
2. Su 1 dalyje nurodytais duomenimis susijusios apibrėžtys ir instrukcijos yra nustatytos II priede.
2 straipsnis
Pranešimai Komisijai
1. 1 straipsnyje nurodytas ūkio pelno ataskaitas ir duomenis Komisijai pateikia Reglamento Nr. 79/65/EEB 6 straipsnyje nurodyta ryšių palaikymo agentūra, pasitelkdama Komisijos įdiegtą ir valstybėms narėms elektroninių informacijos mainų tikslais suteiktą kompiuterinę sistemą.
2. Apie bendrąsias 1 dalyje nurodytos kompiuterinės sistemos įdiegimo sąlygas valstybes nares informuoja Bendrijos privačių ūkių apskaitos duomenų tinklo komitetas.
Ūkio pelno ataskaitos forma ir turinys nustatomi pagal joms parengti būtiną pavyzdį ir instrukcijas. Šį pavyzdį Komisija pritaiko ir atnaujina pasitekdama kompiuterinę sistemą, informavusi pirmoje pastraipoje nurodytą komitetą.
3 straipsnis
Panaikinimas
Reglamentas (EB) Nr. 2237/77 panaikinamas.
Nuorodos į panaikintą reglamentą laikomos nuorodomis į šį reglamentą ir aiškinamos pagal III priede pateiktą atitikmenų lentelę.
4 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 ataskaitinių metų.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugsėjo 3 d.

Labels: 19
6